บล.ไอร่า ให้เป้าหุ้นไทยปี 63 ที่ 1,560 –1,760 จุด
ชูหุ้นเด่น PTTEP PTTGC TOP SPRC IVL กลุ่มโรงพยาบาล BCH CHG และ RJH กลุ่มอิงกำลังซื้อในประเทศ STEC CK UNIQ SEAFCO
9 ม.ค. 2563

ชูหุ้นเด่น PTTEP PTTGC TOP SPRC IVL กลุ่มโรงพยาบาล BCH CHG และ RJH กลุ่มอิงกำลังซื้อในประเทศ STEC CK UNIQ SEAFCO
ฝ่ายวิจัย บริษัทหลักทรัพย์ (บล.)ไอร่า (AIRA)คาดการณ์ดัชนีหุ้นไทยปี 2563 ที่ระดับ 1,560 –1,760 จุด ปัจจัยบวกหลักปีนี้มาจากสถานการณ์สงครามการค้าระหว่างสหรัฐฯ และจีนคลี่คลายลงตามลำดับ ในขณะที่ แนวโน้มเศรษฐกิจไทย มีโอกาสฟื้นตัว
ฝ่ายวิจัยจึงแนะกลยุทธ์การลงทุนในปี 2663 โดยแนะนำลงทุนหุ้นกลุ่มอิงกำลังซื้อต่างประเทศ (พลังงาน โรงกลั่น และ ปิโตรเคมี) อาทิ PTTEP, PTTGC, TOP, SPRC และ IVL เนื่องจากเป็นหุ้นที่อิงกับปัจจัยต่างประเทศ จากสถานการณ์สงครามทางการค้ากลับมามีสัญญาณเชิงบวกอีกครั้งและราคาน้ำมัน ที่มีโอกาสปรับขึ้นจากสถานการณ์ความตึงเครียดในตะวันออกกลาง
กลุ่มโรงพยาบาล อาทิ BCH CHG และ RJH จากรายได้ที่สม่ำเสมอ ประกอบกับประเด็นบวกจากการปรับขึ้นค่าเหมาจ่ายรายหัวประกันสังคม กลุ่มอิงกำลังซื้อในประเทศ เช่น กลุ่มรับเหมาก่อสร้าง จากโครงการขนาดใหญ่ที่คาดทยอยเปิดประมูลในปีนี้ กลุ่มผู้รับเหมาก่อสร้าง โดยเฉพาะรายใหญ่ เช่น STEC, CK และ UNIQ รวมถึง SEAFCO จากการเป็นผู้รับเหมาช่วงงานฐานราก
อย่างไรก็ตาม หากพิจารณาการลงทุนในขณะนี้ ยังคงแนะนำให้นักลงทุนติดตามสถานการณ์ความกังวลต่อสถานการณ์ความตึงเครียดระหว่างสหรัฐฯ และอิหร่าน ที่จะเข้ามาเป็นตัวแปรด้านการลงทุนในขณะนี้อย่างต่อเนื่อง เนื่องจากอาจส่งผลกระทบต่อความเชื่อมั่นการลงทุนในสินทรัพย์เสี่ยง และเงินบาทที่แข็งค่า ในขณะที่กลุ่มส่งออก และท่องเที่ยว อาจจะได้รับผลกระทบจากกรณีดังกล่าว